Už saują dolerių

Už saują dolerių () – režisieriaus Sergio Leone 1964 m. sukurtas filmas, nuo kurio prasidėjo taip vadinamo „spageti“ vesterno (filmų apie Laukinius Vakarus, sukurtų ne JAV, o Europoje) žanro populiarumas. Kartu su juostomis „Keliais doleriais daugiau“ ir „Geras, blogas ir bjaurus“ filmas sudaro vadinamąją „Dolerių trilogiją“ arba „Žmogaus be vardo“ trilogiją. Visuose šiuose filmuose pagrindinį vaidmenį atlieka Clint Eastwood.

„Rotten Tomatoes“ interneto svetainėje sudarytame „Top 100 Westerns“ sąraše filmas užima 8 vietą.

Filmo kūrimas 
Sukurti filmą „Už saują dolerių“ S. Leone paskatino 1961 m. japonų režisieriaus Akira Kurosava juosta „Yojimbo“, kuri Italijoje buvo demonstruota 1963 m. – apie tai savo atsiminimuose kalba režisieriai Sergio Corbucci, Enzo Barboni ir Stelvio Massi. Būtent pamatęs šį filmą Leone ėmė ieškoti sprendimų kaip istoriją perkelti į Laukinių Vakarų pasaulį. 

Iki tol tik keletas vesternų buvo sukurti ne JAV, todėl ir šiame filme, siekiant sudominti Amerikos žiūrovus, daugelis jo kūrėjų pasirinko angliškai skambančius pseudominus: Bob Robertson (S. Leone), Johnny Wels (G. M. Volonte) ir Dan Savio {E. Morricone). Filmavimo darbai buvo vykdomi Ispanijoje. 

Jau pasirodžius filmui, režisierius ilgai ignoravo teismo sprendimą, kuriuo turėjo dalintis juostos autorystę su A. Kurosawa. Vis dėlto galiausiai jis sutiko sumokėti numatytus 15 proc. nuo bilietų pajamų ir dar papildomai 100 tūkst. dolerių.

Fernando di Leo, vėliau tapęs sėkmingu režisieriumi, buvo pirmojo scenarijaus autorius kartu su Duccio Tessari, tačiau Leonei jis nepatiko ir šis buvo visiškai perdarytas. Oficialiai filmo scenaristais yra įvardinti D. Tessari ir Luciano Vincenzoni.

Leidyba 
Filmo platinimas vyko sunkiai, nes didžiosios kompanijos įtariai žiūrėjo į nežinomą režisierių bei į tai, kad vesternas buvo sukurtas Europoje. Galiausiai kino teatruose jis pasirodė rugsėjį, kuris yra laikomas blogiausiu metų laiku demonstruoti filmus. Italų kritikai priėmė jį labai skeptiškai, tačiau žiūrovai jame lankėsi gana gausiai ir galiausiai vien Italijoje juosta surinko 4 mln. JAV dolerių. 

Kol vyko teisminiai ginčai su Kurosawa, filmo platinimas JAV buvo atidėtas ir šios šalies ekranuose jis pasirodė tik 1967 m. ir per metus uždirbo 4,5 mln. dolerių. 1975 m. jis pirmą kartą buvo parodytas televizijoje. 

Filmų sukūrimas kainavo 200 tūkst. JAV dolerių, o pajamos siekė 14,5 mln. Clint Eastwood už vaidmenį gavo 15 tūkst. dolerių.

Siužetas 

Į Meksikos pasienio miestelį atvyksta valkataujantis šaulys (C. Eastwood). Sužinojęs, kad čia viskam vadovauja dvi šeimos – meksikiečiai broliai Rocho ir Baksterių šeima – jis nusprendžia pasinaudoti situacija. Išprovokavęs kelis Baksterių smogikus jis parsisamdo Rocho, kur susipažįsta su broliais, iš kurių pavojingiausias yra Ramonas. Pastarasis įkaite laiko merginą Marisol, kurią atskyrė nuo vyro ir sūnaus. 

Kai Ramonas su vyrais apiplėšia kariuomenės konvojų, gabenusį auksą, šaulys paslapčia susitinka su Baksteriais, stengdamasis dar labiau sukiršinti šeimas. Kai šios stoja į atvirą kovą, šaulys padeda pabėgti Marisol su šeima. Roccho susidoroja su Baksteriais, tačiau išsiaiškina, kad buvo mulkinami ir sučiumpa šaulį. Po kankinimų jam pavyksta pabėgti ir pasislėpti apleistoje kasykloje, kurioje, padedamas dviejų miestelyje rastų draugų – salūno šeimininko ir karstus gaminančio senio – pamažu išgyja ir gali mesti atvirą iššūkį broliams Roccho.

Pagrindiniai aktoriai 
 Aktorius – vaidmuo
 Clint Eastwood – žmogus be vardo
 Marianne Koch – Marisol
 Gian Maria Volonte – Ramonas Rocho
 S. Rupp – Estebanas Rocho
 W. Lukschy – šerifas Džonas Baksteris
 Joe Edger – Piripero
 Jose Calvo – Silvanito
 Margarita Lozano – Konsuela Bakster
 Raf Baldassare – Chuanas De Dios 

Pagrindiniame vaidmenyje režisierius norėjo matyti Henry Fonda, tačiau filmo biudžetas neleido pasamdyti tuo metu žinomo Holivudo aktoriaus. Charles Bronson taip pat atsisakė vaidmens, nes nepatiko scenarijus. Vėliau kiti aktoriai – Henry Silva, Steeve Reeves, James Coburn ir dar keletas – taip pat atsisakė siūlomo vaidmens. Galiausiai jis buvo pasiūlytas Richard Harrison, kuris jau turėjo patirties vaidinti Italijoje, nes prieš metus filmavosi pirmajame „spageti“ vesterne „Duello nel Texas“. Vis tik Harrisonas, nesužavėtas patirtimi dirbti Italijoje, vaidmens taip pat atsisakė. Tuomet prodiuseriai pateikė jam sąrašą mažiau žinomų amerikiečių aktorių ir paprašė Harrisoną kurį nors iš jų rekomenduoti. Šis pasiūlė Clint Eastwood, nes žinojo pastarąjį filmuojantis vesternuose. Pastarasis vėliau sakė, kad buvo pavargęs nuo teigiamo kaubojaus įvaizdžio seriale „Rawhide“ ir troško suvaidinti antiherojų.

Sergio Leone nemokėjo anglų kalbos, Eastwoodas – italų, todėl jų bendravimas vyko per aktorių ir kaskadininką Benito Stefanelli. Itališkoje filmo versijoje Eastwoodo herojų įgarsino kitas aktorius Enrico Maria Salerno.

Apdovanojimai 
 Nastro d'argento – geriausia muzika
 Nastro d'argento (nominacija) – geriausias antrojo plano aktorius (G. M. Volonte)

Šaltiniai 

1964 filmai
Italijos filmai
Ispanijos filmai
Vakarų Vokietijos filmai
Vesternai